google/wiki40b huggingface dataset:
Spesialhopprenn i Sapporo

Dette er en liste over spesialhopprenn i Sapporo. Listen inneholder alle verdenscuprenn for menn og kvinner, OL 1972 og VM 2007, samt kvinnenes kontinentalcup før 2011 (som da tilsvarte verdenscupen).
Det har blitt holdt renn i Sapporo årlig i verdenscupen for menn siden den startet opp i 1979/80. Eneste unntak var sesongen 1982/83, samt 2006/07, da ski-VM ble arrangert i Sapporo. Alle år unntatt 1997/98 (i forkant av OL i Nagano) har det blitt holdt to renn, fra 1981/82 til 1996/97 med ett renn i normalbakken Miyanomori-bakken og ett i storbakken Ōkurayama-bakken, de andre årene med to renn i storbakken. Internasjonale renn på øverste nivå for kvinner ble første gang holdt i Sapporo i 2007. Alle renn i verdenscupen og daværende kontinentalcupen (før sesongen 2011/12) for kvinner er blitt holdt i normalbakken. Det er også blitt holdt renn for kvinner i storbakken, men pr. 2018 kun på lavere internasjonalt nivå.
Tidsforskjellen og den lange reisetiden fra Europa til Japan har gjort at landslag mange ganger ikke har satset på mennenes verdenscuprenn i Japan, og i stedet latt flere av sine nest beste hoppere delta i disse rennene. Noen landslag har likevel brukt sine beste hoppere, med håp om at den svake deltakelsen ville gjøre det lettere å ta verdenscuppoeng.
Storbakken Ōkurayama-bakken ble bygd i 1931 og sist modernisert i 2006 foran VM året etter. Mange renn i bakken har vært preget av vanskelige vindforhold. Dette gjelder ikke minst storbakkerennet under OL i 1972, da polske Wojciech Fortuna svært overraskende vant.
Normalbakken Miyanomori-bakken sto ferdig i januar 1972. Begge bakkene ble brukt i OL 1972 og VM 2007.
Furious 7

Om filmen

Filmen er den syvende i rekken av The Fast and the Furious-filmer.

Handling

Dominic Toretto (Vin Diesel), Brian O'Conner (Paul Walker) og deres team klarte å overvinne Owen Shaw og hans disipler i Fast & Furious 6. Og nå vil Owens bror, Deckard Shaw (Jason Statham), ta hevn. Han starter ved å sette opp hans død - og dermed setter teamet ut for å ta livet av mannen som drepte en av deres egne.

Om filmen

Filmen passerte en omsetning på $1,4 milliarder en måned etter premieren.
Akiyoshi Yoshida

Karriere

Akiyoshi Yoshida startet sin profesjonelle karriere i Nagoya Grampus Eight i 1985.
Piotr Gawecki

Klubber

Gawecki spilte tidligere for Korona Kielce sitt reservelag og fikk sin første divisjons-dubut 27. august 2008 mot GKP Gorzów Wielkopolski. Der scoret han sitt første mål.
I 2010 var Gawecki utlånt til Dolcan Zabki og ble løst fra kontrakten 27. juni 2011.
I juli 2012 signerte Gawecki for den norske 2.-divisjonsklubben Gjøvik FF og han fikk sin debut 4. august mot Lillehammer FK. Den endte 2-2 etter at Gawecki snudde kampen med 2 debutmål. Han ble av publikum kåret til banes beste.
Tveskjeggveronika

Navn

Navnet tveskjegg(-veronika) kommer av at plantene har to («tve») tydelige striper av hår på stenglene.
Tveskjeggveronika blir også blant annet kalt Jesu blå øyne, katteøye, blåveis, blåøye, pikeøyne, himmelblå, enkemannssorg, djevleøye. Det sier noe om hvor populær denne fine juniblomsten er.
Rikshovmester (Danmark)

Rikshovmester (dansk Rigshofmester) var et betydelig embete i Danmark fra begynnelsen av 1400-tallet til det ble avskaffet i forbindelse med innføringen av eneveldet i 1660. Rikshovmesteren fungerte som rikets førsteminister og kongens stedfortreder. Som regel var han også stattholder i København og den verdslige lederen av riksrådet.
Hemsøboerne (TV-serie)

Handling

Hemsö er ei lita bygd som ligger ute ved den svenske skjærgården. Hit kommer Carlsson for å hjelpe til med å drive gården til enkefru Flod. Hans inntreden som gårdstyrer går imidlertid ikke knirkefritt og det skjærer seg raskt mellom ham og Flods sønn Gusten, som synes Carlsson er hovmodig. Carlsson er imidlertid flink til og drive gården og får i tillegg ideen om å ved å leie ut en av boligene til en professorfamilie på sommerhalvåret. Det tilfører gården ekstra inntekter. Carlsson forelsker seg i en av tjenestejentene på gården, men forholdet skjærer seg og han ender isteden opp med å gifte seg med enkefru Flod. Det ekteskapet har imidlertid ikke mye å gi Carlsson og snart innleder han et forhold til en av de yngre tjenestejentene på gården. Flod har sine mistanker, og en vinterkveld smyger hun seg etter de to og får stadfestet sine mistanker. Ekteskapet får et tragisk utfall.

Om serien

Serien ble innspilt vinteren og sommeren 1965. Produksjonen hadde base på Dalarö hotell i Haninge kommune, Stockholms län. Øya Kymmendö i Haninge kommune var inspirasjonskilde for Strindberg da han skrev Hemsøboerne.
Anne Mette Sannes

Bakgrunn

Sannes gikk på Porsgrunn videregående skole, var utvekslingselev i Delaware, USA og har studert i Tyskland. Hun har en interfakultær cand.mag.-grad fra Universitetet i Bergen samt utdanning i organisasjon og ledelse.
Hun er oppvokst i Bamble i Telemark og debuterte som forfatter i 2005. Sannes har tidligere arbeidet i oljebransjen i Stavanger, som kunde- og personalkonsulent samt undervist i ungdomsskole og videregående skole.
I tillegg til forfatterskapet holder hun og ektemannen foredrag og astroshow. Sannes jobber også med meteorittleting og krysspeiling av observerte meteorittfall, og sammen med ektemannen ledet hun utenlandssendingen under Venus-passasjen i Tromsø i 2012.
Sannes har hatt en rekke opptredener i media i forbindelse med himmelbegivenheter, meteorittfall, astroshow og utgivelse av bøker og filmer.
Rutger Bregman

Utdanning

Bregman tok sin bachelorgrad i historie ved Universitetet i Utrecht i 2009. Mastergraden i historie tok Bregman i 2012, dels i Utrecht og dels ved University of California, Los Angeles. Bregman hevder også å ha undervist i historie ved Utrecht Universitet fra 2009 til 2011.

Karriere

Bregman planla å bli en akademisk historiker, men begynte i stedet å arbeide som journalist. Bregman har skrevet boken Utopia for realister: Gratis penger til alle, 15 timers arbeidsuke og en verden uten grenser, som kom i norsk oversettelse i 2017. Han er spaltist i den nederlandske nettavisen De Correspondent, og har to ganger blitt nominert til European Press Prize for arbeidet. I 2013 mottok Bregman den årlige bokutmerkelsen fra tenketanken Liberales for den mest bemerkelsesverdigee nederlandske sakprosaboken De geschiedenis van de vooruitgang (Fremgangens historie). Som student var Bregman medlem av det kristne studentforbundet SSR-NU.

TED Talks

I hans presentasjon for TED, "Fattigdom er ikke mangel på karakter; det er mangel på penger", argumenterer Bregman for en borgerlønn som løsning for å avslutte fattigdom.

Andre aktiviteter

I januar 2019 deltok Bregman i en paneldebatt på World Economic Forum i Davos, der han kritiserte konferansen for sitt fokus på filantropi heller enn skatteundragelser og behovet for rettferdig beskatning. Tordentalen ble sitert av en rekke internasjonale medier, delt og diskutert i sosiale medier.
Etter talen i Davos ble Bregman intervjuet av den amerikanske Fox News-programlederen Tucker Carlson. Bregman fortalte der at USA "lett kan slå ned på skatteparadiser" hvis de ønsket det, men at Fox News aldri ville dekke historier om skatteunndragelse begått av de velstående. Bregman sa at Carlson selv hadde mottatt "skitne penger" i tiden som "senior fellow" hos CATO Institute, en tenketank som er "finansiert av Koch milliardærene"—Charles Koch og David Koch. Han sa at Carlson og andre Fox News ankere er "millionærer lønnet av milliardærer"—med henvisning til Fox-sjef Rupert Murdoch og, i Carlsons tilfelle, Koch-brødrene. Bregman fortalte Carlson at "det Murdochene ønsker at du skal gjøre [på Fox News] er å gjøre innvandrere til syndebukker, i stedet for å snakke om skattesystemet". Carlson ble provosert av dette, og intervjuet ble aldri sendt. Bregman besluttet derfor å legge ut en kopi av seansen som ble filmet i kontrollrommet av studioet Bregman ble intervjuet i. Klippet ble formidlet av NowThis News på YouTube på februar 20, 2019. I juli hadde videoen 2,349,846 visninger.

Viktige temaer

Gjennomgangstemaene i Bregmans arbeider er borgerlønn, reduksjon av arbeidsuken og åpne grenser.
Albrekt II av Brandenburg

Albrecht II av Brandenburg (født ca. 1150, død 25. februar 1220) var markgreve av Brandenburg (1205–1220).
Rosenvinge

Rosenvinge er en nålevende dansk og norsk adelsslekt.

Rosenvinge i Danmark

Slektens stamfar, Mogens Jensen (død 1528), som var borgermester i Helsingør og fogd på Bergenshus, ble adlet den 31. juli 1505. Mogens var far til Henrik Mogensen og farfar til Mogens Henriksen (1540–1607), borgermester i Odense, og dennes sønner, Jørgen Mogensen (1570–1634), borgermester i Odense, Jens Mogensen (1572–1625), rådmann i Odense, ble stamfedre for henholdsvis en norsk og en dansk gren av slekten.

Rosenvinge i Norge

Jørgen Mogensen var farfars far til Peder Kaasbøl Rosenvinge (1701–66), sokneprest til Selbu, og Eiler Schøller Rosenvinge (1703–76), sokneprest til Frosta.
Peder Kaasbøl Rosenvinge var far til sokneprest i Ytterøy, Jacob Christian Rosenvinge (1737–1812), som har stor etterslekt, og borgermester i Bergen, kansellisekretær Eiler Hagerup Rosenvinge (1742–1805). Datteren Susanne Kaasbøl Rosenvinge (1738–71) ble gift med samemisjonæren Jesper Andreas Kolderup, og deres sønn, generalpostdirektør Peter Andreas Rosenvinge Kolderup (1761–1824), ble i 1811 adlet under navnet Kolderup-Rosenvinge.
Eiler Schøller Rosenvinge var far til Eiler Schøller Rosenvinge (1758–1818), major og kommandant i Fredrikstad, Johannes Gunnerus Rosenvinge (1759–1833), overvraker i Trondheim, Johannes Gunnerus Rosenvinge (1759–1833), rittmester, Jørgen Coldevin Rosenvinge (1764–1842), major og proprietær på Rosenborg ved Trondheim, og Isach Georg Rosenvinge (1767–1840), rittmester og proprietær på Egge ved Steinkjer. Eiler Schøller Rosenvinge d.y. hadde med tre forskjellige kvinner en rekke uekteskapelige barn som antok navnet Rosenvinge. Disse og deres mange etterkommere var likevel ikke adelige. Jørgen Coldevin Rosenvinge var far til Johannes Finne Rosenvinge (1804–27), maler, og Abraham Bredahl Rosenvinge (1810–84), proprietær på Rosenborg.
Ved et skifte i 1834 av Bakke gård i Trondheim, ble både gården og huset delt. Jørgen Coldevin Rosenvinge overtok den nordøstre del, som han gav navnet Rosenborg. Denne delen ble i 1884 solgt til nedrivning. Den sørvestre del forble stående, og tilhørte den samme slekt frem til 1961, da Trondheim kommune kjøpte gården.

Våpen

Adelsbrevet av 1505 tildelte det følgende våpen med heraldisk beskrivelse (blasonering): Skjoldet kløvd av sølv med en blå rose, og rødt med en sølv vinge, på hjelmen en sølv vinge.
Tonelagee

Tonelagee (irsk: Tóin le Gaoith, som betyr «Vindens bakside») er et 817 meter høyt fjell i grevskapet Wicklow i Irland. Det er det tredje høyeste fjellet i Dublin/Wicklow-området, og på klare dager kan man se over til Snowdonia i Wales, en distanse på ca 140 km.
Kollektivisering

Kollektivisering betegner sammenslåing av gårdsbruk og andre typer virksomheter til kollektive eller statlige virksomheter. I kommunistiske land som det tidligere Sovjetunionen og Folkerepublikken Kina ble kollektivisering gjennomført med vold, og med det resultat at millioner av mennesker mistet livet.
Den første kolkosen, som kollektivbrukene i Sovjetunionen ble kalt, startet etter at Josef Stalin lanserte den første femårsplanen i 1928. Fordi de baltiske landene ikke ble kommunistiske sovjetrepublikker før i 1940, unngikk de den første kollektiviseringsbølgen. Ikke desto mindre ble kollektiviseringen gjennomført på 1940-tallet, hvilket førte til sterk motstand blant mange småbrukere.
Fossile øyenstikkere

Utseende

De fossile øyenstikkerne skiller seg ikke vesentlig fra de moderne i utseende - de er middelsstore til store insekter med fire nokså like, store, membranøse vinger med mange årer og tydelig vingemerke, lang, tynn bakkropp der hannen har utviklet sekundære kjønnsorganer foran på bakkroppen, store fasettøyne og bitende munndeler, en thorax der undersiden er vridd forover, og piggete bein til å gripe byttedyr.

Levevis

Det er all grunn til å tro at de utdødde øyenstikkerne hadde lignende levevis som de nålevende, med nymfer som var vannlevende rovdyr og voksne som er rovdyr som jager i luften.

Fossiler

De fleste av de nålevende familiene er også kjent som fossiler. Fossiler som blir plassert i den "moderne" ordenen Odonata er kjent fra Perm til nåtid. Imidlertid bør de svære artene i gruppen Meganisoptera fra Karbon og Perm kanskje også regnes som primitive øyenstikkere.
Rygeost

Rygeost (røkeost) er en dansk surmelksost som saltes og krydres med kummin og røkes med havrehalm. 
Osten er en gammel spesialitet, som muligens stammer fra vikingtiden. Den er især kjent fra Fyn, og skal være en original dansk ostetype, uten påvirkning fra utenlandske oster. 
Opprinnelig ble den spist på fedtebrød (brød med fett på), overhelt med fløte og sukker. I dag spises den gjerne på alminnelig rugbrød med klippet gressløk over og reddiker til.
Lomsdal-Visten nasjonalpark

Geografi, landskap, geologi

Fjellmassivet Vistfjellan dominerer den utspringende landområdet mellom de dype fjordene Velfjorden i sørvest og Vefsnfjorden med Mosjøen i nordøst, med topper opp til 1239 moh. (Vistkjerringa). Det høyeste fjellet i nasjonalparken, er Blåfjellet (1292 moh.), som ligger helt i sørøst nær Svenningdal. Inn i landområdet skjærer fjorden Visten, som ikke inngår i nasjonalparken, men som innerst inne har et elvedalføre som utgjør Strauman landskapsvernområde. Nasjonalparken går sørover langs Eiterådalen og Svenningsdalen med Svenningdalselva nesten ned til tettstedet Tosbotn innerst i fjorden Tosen. På vei til Mosjøen langs Europavei 6 sørfra vil man ha nasjonalparken i fjellmassivet i vest. Det er bratte fjellsider ned til Velfjorden. Området har ingen isbreer.
Landskapet har trange, bratte elvedaler og juv med platåer og tinder mellom. Det er mange, men små innsjøer i nasjonalparken. Geologisk er variasjonen stor, med blant annet grotter og fjell av kalkstein. Området rommer stryk og fossefall, deriblant Meheifossen. Her er det enestående vassdragsnatur med fem varig vernete vassdrag innenfor nasjonalparkgrensen.

Flora og fauna

Området har kalksteinskog og tilhrøende artsrik edelløvskog. Det er 44 truete og sårbare plante- og dyrearter i verneområdet, derav sårbare rovfuger, svaner, lomer, spetter og mye ulik lav og sopp. Faunaen i nasjonalparken er ansett som meget representativ for Helgelands fugle- og dyreliv.

Kulturminner, forvaltning og bruk

Det er også registrert opptil 9000 år gamle kulturminner i området. Det er noe overnattingssteder i området i form av enkle utleiehytter og åpne koier, og det skal tilrettelegges for friluftsliv uten mye tekniske inngrep. Samisk kultur i området har lange røtter, og reindrift er hjemlet i verneforskriften. Jakt, fangst og fiske er tillatt i tråd med allment lovverk.
IBM System/360 modell 85

IBM System/360 modell 85 var en modell i IBMs System/360-familie av stormaskiner. Modellen ble annonsert av IBM den 30. januar 1968, og ble lansert i desember 1969. Den var en høyytelsesversjon med et hurtigminne på 16 eller 32 Kb og utvidet presisjon for flyttall.
Det ble bare bygd omkring 30 eksemplarer av denne modellen.
Florabreen

Florabreen er en isbre i Bünsow Land på Spitsbergen, Svalbard. Den er rundt 6 km lang og ender opp øverst i Gipsdalen.
Florabreen har navnet etter den rike vegetasjonen.
Statens ungdoms- og idrettskontor

Statens ungdoms- og idrettskontor var et departementskontor i Kirke- og undervisningsdepartementet. Kontoret skulle sørge for samordning av idrettsarbeidet og være bindeledd mellom staten og Norges idrettsforbund. Kontoret var rådgivingsorgan for departementet i idrettssaker og forvaltet dessuten idrettens andel av tippemidlene. Tippemidlene skulle gå til idrettsanlegg, men fra 1953 gikk det også tippemidler til NIFs administrasjon. 
Kontoret ble etablert som Statens idrettskontor i 1946. I 1950 fikk kontoret i tillegg ungdomssaker som arbeidsfelt og fikk navnet Statens ungdoms- og idrettskontor. Dette omfattet blant annet bygging av samfunnshus og administrasjon av ”Ungdommens arbeidstiltak”. Kontoret hadde dessuten sekretariatsfunksjon både for Statens idrettsråd og Statens ungdomsråd. 
Kontoret ble opprinnelig etablert i Sosialdepartementet i 1946, men ble i 1948 overført til Kommunaldepartementet og året etter, i 1949, videreført til Kirke- og undervisningsdepartementet ved kongelig resolusjon den 17. juni. Rolf Hofmo var kontorets sjef fra 1946 og til sin død i 1966. I denne perioden var han den dominerende idrettspolitiske skikkelsen i Norge. 
I 1984 ble kontoret omgjort til Ungdoms- og idrettsavdelingen i Kulturdepartementet. I 1991 ble ungdomssakene flyttet til det nyopprettede Barne- og familiedepartementet, mens Idrettsavdelingen ble værende i Kulturdepartementet.

Arkiv

Arkivet til kontoret er i Riksarkivet og er på til sammen 63.5 hyllemeter.
Rimfrost (musikkgruppe)

Biografi

Etter å ha spilt inn tre demoer, ble bandet signert av et underground plateselskap og utga deretter EPen A Journey to a Greater End, som ble innspilt i Black Lounge Studios i Avesta. I 2006 spilte bandet på festivalen Inferno i Oslo og spilte inn sitt debutalbum A Frozen World Unknown. Albumet ble sluppet høsten 2006. Rimfrost forlot sitt plateselskap på grunn av selskapets politiske innstillinger.
Bandet hadde et kort samarbeide med Metal Blade Records sommeren 2007. Årsaken til at Rimfrost ikke hadde kontrakt med selskapet lenge var at Metal Blade Records sa opp kontrakten etter at de hadde hørt rykter om at deres gamle plateselskap hadde nazistiske holdninger. Bandet har dog ikke disse holdningene, og vil ikke assosieres med dem.
Rimfrost medvirker på en DVD dokumentar om black metal, Black Metal Satanica.
Bandet signerte for plateforlaget Season of Mist, og ga i 2009 ut albumet Veraldrar Nagli.
Chandel (distrikt)

Demografi

Ved folketellingen i 2011 var det 144 028 innbyggere i distriktet, mot 118 327 i 2001. Den urbane befolkningen utgjør 11,74 % av befolkningen.
Barn i alderen 0 til 6 år utgjorde 11,45 % i 2011 mot 13,64 % i 2001. Antallet jenter i den alderen per tusen gutter er 919 i 2011 mot 962 i 2001.
Birger Steen

Biografi

Steen gjennomførte Forsvarets russiskkurs og er utdannet sivilingeniør fra NTH i Trondheim, hvor han ledet IAESTE Norge og stiftet den lokale NTH-avdelingen. Steen har også en MBA fra INSEAD i Frankrike.
Han var direktør for forretningsutvikling i Schibsted ASA fra 1996. I mars 2000 ble han innsatt som konsernsjef i SOL AB: Selskapet gjennomførte i juni 2000 en vellykket børs-introduksjon på Stockholmsbörsen. Han ble med videre etter at katalogselskapet Eniro kjøpte opp SOL etter et svakt børsår i november 2001. SOL ble tatt av børs 15. januar 2002, og Steen sluttet i SOL 15. mars 2002 for å begynne som adm. dir i Microsoft Norge. Høsten 2004 tok han over som administrerende direktør for Microsoft i Russland.
Richard John Neuhaus

Bakgrunn

Richard John Neuhaus var en av åtte barn i av en luthersk prestefamilie i Canada. Han flyttet fra fødelandet Canada til USA og ble amerikansk statsborger.

Luthersk prest

I 1960 ble han selv ordinert til luthersk prest innen Missourisynoden (LCMS, Lutheran Church – Missouri Synod)..  Som luthersk prest var han aktiv i liberal politikk inntil høyesterettighetskjennelsen i saken Roe v. Wade ble lagt frem. 
I 1974 fant det sted et større skisma i Missouri Synod som innebar at mange «modernistiske» kirker brøt ut for å danne den mer progressive Association of Evangelical Lutheran Churches, som Neuhaus sluttet seg til. AELC slo seg et tiår etter i 1988 sammen med to mer liberale lutherske kirker i USA, The American Lutheran Church og Lutheran Church in America og ble til Evangelical Lutheran Church in America. Her var også Neuhaus med.
Han var opphavsmann til det som noen kalte «Neuhaus's Law», som sier at «Der ortodoksi er valgfritt, vil ortodoksi før eller siden bli forbudt.»

Katolsk prest

Han konverterte og ble vigslet til katolsk prest av kardinal John Joseph O'Connor i New York i 1990. Han var grunnlegger og redaktør av månedstidsskriftet First Things og frtfatter av en rekke bøker, som The Naked Public Square: Religion and Democracy in America (1984), The Catholic Moment: The Paradox of the Church in the Postmodern World (1987), og Catholic Matters: Confusion, Controversy, and the Splendor of Truth (2006).
Han fremmet økumenisk dialog og sosial konservatisme. Sammen med Charles Colson redigerte han Evangelicals and Catholics Together: Toward a Common Mission.
Langåra

Langåra, formelt Nordre Langåra, er ei av de større øyene i Indre Oslofjord. Den ligger helt øst i Asker kommune, og grenser i nordvest og vest til Brønnøya. Mellom disse øyene ligger Langårsundet, også kjent som Middagsbukta. Lengre øst ligger Høyerholmen, og rett syd ligger Skaueren og Terneholmen. I vest ligger fem holmer med Spannslokket som den nærmeste.
Langåra ligger i kanten av Oslofeltet som ei 2 km lang og 200 meter bred landstrakt øy, i retningen sørvest-nordøst. Langåra har stort sett 90° vendte og foldete havbunnsavsetninger fra kambrosilur med mye skifer og kalkstein. Det er værhardt på østsiden, men smult og med fine ankringsmuligheter i Middagsbukta på vestsiden.
Øya har vært rik på utnyttbar kalk og fram til etter andre verdenskrig ble det drevet enkel gruvedrift her, og hundrevis av familier fra Oslo, Bærum og Asker kunne legge seg til med enkle telt eller papphytter med listverk om sommeren. Det ble omsatt matvarer på «Butikken», som idag er i bruk som kystledhytte. Oppankring skjedde i Middagsbukta. I 1953 lagde filmregissøren Edith Carlmar filmen Langåra – et ferieparadis, som viser Oslo-folks bruk av Langåra og Middagsbukta på 1950-tallet.
Langåra har overveiende løvskog og god kalksteinsgrunn med frodig vegetasjon. Det er bare sporadisk forekomst av rådyr som kommer seg over sundet fra Brønnøya. Langåra er ikke vernet, men omfatter friareal hvor man kan campe i telt for kortere tidsrom. Øya har ingen private hytter, men Norsk Folkehjelp Oslo har vaktstasjon på Langåra som er bemannet med førstehjelpere hver sommer.